Aftenposten
Store norske leksikon,Samfunn,Medier,Aviser,Norske aviser
Aftenposten er en dagsavis i Oslo, grunnlagt 1860. er Norges største avis målt i papiropplag. Eid av Schibsted ASA. Sjefredaktør og administrerende direktør siden 2019 er Trine Eilertsen.
Avisen utgir en egen avis rettet mot barn, Aftenposten Junior og det populærvitenskapelige tidsskriftet Innsikt. Redaksjonen produserer flere podkaster, med Aftenpodden og Forklart som de viktigste. Historie Avisen ble grunnlagt 1860 av boktrykker Christian Schibsted under navnet Christiania Adresseblad, nåværende navn fra 1861. Aftenposten var til å begynne med et upolitisk nyhets- og annonseblad, men fikk fra slutten av 1880 et konservativt preg, som den siden har beholdt; den karakteriseres gjerne som uavhengig konservativ.Avisen fikk sitt store oppsving under redaktør Amandus Theodor Schibsted (1879–1913). Han var en fremragende journalist med sans for aktuell nyhetsreportasje. I dette tidsrommet ble avisen et ledende annonseorgan, noe som skapte en solid økonomisk basis. Aftenpostens vekst fortsatte i mellomkrigsårene og etter andre verdenskrig. Grunnlaget for veksten i årene etter 1945 ble i noen grad lagt ved at Aftenposten utkom under hele okkupasjonstiden.Aftenposten utgav landsutgaven Ukens Nytt tre ganger ukentlig i perioden 1890–1989 og har utgitt ukebilaget A-magasinet i 1926–1943, 1963–1993 og siden 2005.I 1966 overtok Aftenpostens eiere dagsavisen Verdens Gang (VG). Dette innebar i første rekke et trykkteknisk samarbeid. I 1976 gikk Aftenposten og Verdens Gang over til offsettrykk, og samtidig med overgangen til fotosats tok avisene i bruk laserteknikk ved helsides radiolinkoverføring fra setteriet i Akersgaten til trykkeriet på Linderud. I 1999 tok avisen i bruk sitt nåværende trykkeri i Nydalen. I 2003 flyttet avisen fra sin tradisjonsrike beliggenhet i Akersgata, der den hadde holdt til i 127 år, til åtte etasjer i det ombygde Postgirobygget ved Oslo Sentralstasjon. I 2014 flyttet de tilbake til Akersgata.Søndagsutgave fra 1990. Nettutgave (www.aftenposten.no) startet 1995. Aftennummeret kom i tabloidformat fra 1997. I 2003 kom én av seksjonene i morgenutgaven i tabloidformat; hele morgenutgaven fulgte i 2005.Avisen kom inntil desember 2012 i to utgaver: morgenutgaven alle ukens dager, og aftenutgaven (Aften), som ble distribuert i Oslo-området med hovedvekt på lokalt stoff, inntil den ble avviklet i 2012.Aftenpostens avsløring av daværende KrF-leder og statsråd Kjell Ingolf Ropstads misbruk av ordningen med skattefri pendlerbolig vant Skup-prisen i 2022. Redaktører År Redaktører     1860–63 Elling Kristoffersen   1863–67 Zacharias Schlytter   1867–79 Johan Magelssen   1879–1913 Amandus Theodor Schibsted   1913–19 Ola Christian Christofersen   1913–25 Thorstein Diesen   1919–30 Frøis Frøisland   1930–41 Johs. Nesse   1936–43 Haakon Øverland   1941–45 Henry E. Endsjø   1945–48 Johs. Nesse   1945–73 Henrik J. S. Huitfeldt   1948–68 Einar Diesen   1949–61 Herman Smitt Ingebretsen   1961–70 Torolv Kandahl   1970–78 Reidar Lunde   1970–84 Hans Vatne   1978–86 Trygve Ramberg   1984–90 Egil Sundar   1989–93 Andreas Norland   1994–2003 Einar Hanseid   2004–09 Hans Erik Matre    2008-13   Hilde Haugsgjerd     2013-2019   Espen Egil Hansen.     2019-   Trine Eilertsen Opplagsutvikling papir siden 1950-90 År 1950 1960 1970 1980 1990     Opplag 141 992 171 776 191 069 223 925 265 558 Opplagsutvikling etter 1995 År 1995 2000 2005 2010 2015   Papir1  282 018 276 429 252 716 - 172 029   Digitalt2  - - - - 202 111   Lesertall3  - - - - 1 351 000     Opplag for papiravisen. Digitale abonnementer og løssalg. Totale lesertall for papir og digitalt, inkludert åpent innhold en gjennomsnittsdag. Søndag er ikke medregnet. Det er regnet med at flere leser samme papiravis. Les mer i Store norske leksikon Schibsted ASA norsk presses historie medier i Norge Eksterne lenker Aftenpostens nettsider Litteratur om Aftenposten Wasberg, Gunnar Christie: Aftenposten i hundre år, 1960